送李知縣赴蘄州廣濟
作者：項安世
朝代：宋

paragraphs: 江頭雪霽冰河折，日照江光動春色。
青絲快馬踏香泥，畫鼓方舟送行客。
已驚柳葉大如指，忽見梅花飛著額。
草根青軟濕鍼氈，枝頭綠淡摇金碧。
眼看客子過淮南，春逐檣竿起江北。
客帆漸遠春漸深，一路濃香慰行役。
懸知上日春更好，桃李漫山獻紅白。
何時我亦下滄浪，把酒蘭亭訪今昔。